정조 5년
辛丑六月初十日辰時。上御涵仁亭。大臣備局堂上引見入侍時。領議政徐命善。戶曹判書鄭尙淳。開城留守鄭好仁。右參贊李衍祥。漢城判尹金熤。行副司直徐有慶。兵曹判書李性源。江華留守徐浩修。咸春君李昌運。戶曹參判徐有隣。行訓鍊都正李敬懋。行副司直蔡弘履。校理李謙彬。行左承旨金文淳。行右承旨李敬養。左副承旨徐有防。右副承旨金尙集。同副承旨兪恒柱。假注書趙衍德。事變假注書姜彙鈺。編修官張顯慶。記事官文采五。按覈御史李益運。以次進伏訖。命善曰。日間聖體。若何。上曰。一樣矣。命善曰。膈滯之症。近復。若何。上曰。差勝矣。命善曰。王大妃殿氣候。若何。上曰。一樣矣。命善曰。惠慶宮氣候。何如。上曰。一樣矣。上曰。科次今將竝行。試官同爲入侍。賤臣承命出。與右議政李徽之。奎章閣提學兪彦鎬。原任直提學鄭民始。直提學沈念祖鄭志儉。檢校直閣金宇鎭。偕入進伏。上曰。政院事近甚怪訝。凡有特敎。無論事之大小。置之相忘之域。終不擧行。是何故也。文淳曰。臣等果致忘却。不能擧行。實深惶悚矣。上曰。職在近密。不遵令式。雖施譴罷之典。實無所惜。大抵新錄人。或有數三年不付職之規。蓋其重修史之意也。旣有傳敎申飭。則政院固當奉行。而今此玉堂呈辭。循例捧入。是豈成說乎。都是不操心之致。卿等亦知故事否。第聞館規。則丙申年。果有出六翰林。而以修史之未畢。旣付館職。旋卽見遞矣。命善曰。聖敎誠然。在昔故判書朴文秀替修之史。雖未訖役。原史先已修納。故位至重臣而行公。且以近例言之。金夏材修納史記後。始乃行公於館職矣。上曰。在前出六翰林。雖有付軍銜之事。辛卯大臣擧條出後。仍爲定式施行矣。考其法例。若是班班而今此承宣。皆以不知仰答。此豈成說乎。承旨亦是玉堂久任。而旣經數次瀛錄。則安有未諳之理乎。此莫非只有躁進之心。而慢於奉職之故也。卿等所見。果何如。命善曰。果不善擧行矣。命書傳敎曰。入侍諸承旨奏語。專事自明。甚至昭在之飭敎曰。以不知。近密之臣。忽於奉法。如此具僚何言。諸承宜做錯。或不無異同。不必區別。竝罷職。前望單子入之。上曰。政院之視諸法令。有若弁髦。抑又思之。益覺怪駭矣。命善曰。一承旨之摠察各房。亦是難行之事矣。上曰。都承旨則初不知同副之承批與否。或緣處在他所之故。而政院之不相與聞。亦甚可怪矣。文淳等仍退出。命書榻敎曰。新除授承旨牌招察任。命善曰。今則日氣快霽。實爲多幸矣。上曰。平安道民家之漂沒。旣屬可怪。而言念民狀。不勝矜悶矣。命善曰。臣聞右相之言。大同門外。素多卑下。或値水災。則常有漂沒之患云矣。徽之曰。臣按箕營時。詳察地勢。則所謂綾羅島。處在卑下。每遭此患。此是民不堪居之地矣。命善曰。昨下傳敎。臣果奉覽。則其所恤典。以本道使之擧行。極甚便宜矣。上曰。又有昨下傳敎。卿其見之乎。命善曰。臣果敬覽。不勝欣感矣。上曰。觀此下敎。可知其恩威竝行矣。向來趙時溥。俾令付職。以參於東宮問候之班矣。命善曰。果然矣。上曰。吏判卽是洪家之門長。而若有申飭。則寧或如是。前亦有以四寸之親而行公者矣。命善曰。趙時溥旣有行公之事。則今此洪守榮之牢執不肅者。極涉怪駭矣。上曰。慈宮親屬。只有守榮一人。而今此徐拜一名者。專由於同參問候之班。言其事由。則亦有所重。渠何敢一味逡巡乎。命善曰。聖敎至此。渠當感泣出肅。以奉承候之節。而尙不行公者。全昧體段而然矣。上曰。洪守榮卽令肅拜事催促。顯慶承命出。回奏曰。方來在城外云矣。上曰。不必多敎。從速肅謝事。更爲分付。顯慶承命出傳。命善曰。此平安監司金華鎭狀啓也。以爲兵馬試取時擧行條件。與節度使申大謙。往復折定。開坐于後。令廟堂稟旨指揮。定式遵行爲請矣。節目磨鍊。極其詳備。別無添刪處。依此施行事。分付。何如。上曰。依爲之。出擧條命善曰。前以嶺營債弊事。令道臣更加消詳。論理狀聞矣。卽見慶尙監司李文源狀啓。則本營債殖。竝爲停罷。以債利需用者。更爲減削。而不得不給代者。爲一萬九千八百二十兩。前啓所陳別備條記外條及華山租耗作錢外。其所不足。以射軍奴木代米及南倉錢作米半留條。每年取耗以用。䔉山鹽利錢。姑母山城米華山別備太。亦爲移錄於防債條。其餘則以營耗穀充補。而本錢收捧。不必以什一爲定。十年爲限。毋論多少。次第收殺爲宜。請令廟堂稟處矣。未盡停殖之債。竝旣停殖。則惠已均矣。未盡剋減之需。益加剋減。則用又節矣。其中不得不充代者。則觀此所請。雖甚零瑣。不煩經費之割出。只要句管之推移。營閫需用之不足者。自朝家充補給代。雖非正當底道理。而今於再啓之後。有難一例靳持。竝依狀請許施。至於本錢收捧事。當初繡啓之分排十年者。或慮難捧之弊。爲此寬限之論。而道臣所陳旣如此。營下物情。亦可以推知。收殺之政。一付諸道臣。使之量其緩急。較其遠近。參酌進退。便宜擧行。而但或有每年所捧。隨卽換穀之議。臣則以爲不然。嶺南還穀。其數漸敷。爲弊於民。固自不細。道臣亦豈不以發賣爲言乎。見今蕩債充代之道。無非加分取耗之政。而又若以錢換穀。斂散不已。則嶺民將何以支堪。而一逢歉歲。豈無盡失之慮乎。錢固不可閉藏。而姑且留儲。自有流遷之時。營各庫則非朝家所可指揮者。而南倉所收債本錢。則隨其所捧。着實典守之意。分付。何如。上曰。依爲之。出擧條命善曰。臣於營閫蕩債事。嘗有慨然於中者。今因言端。敢此仰達矣。勿論京外殖利之法。自古有之。不然。毋過什二之文。何爲昭載於大典乎。近來民習漸渝。奸計百出。給債之政。稍過年數。則其中足可備納之類。亦生僥僥希覬之望。憑藉隣族侵徵之說。恐動坌起。至於登聞朝家。朝家旣聞民弊之後。不得不許令蕩債。其代則左右搜覓。艱辛充給。假使朝家財力。無難辦出。各該營閫之私自需用者。自朝家充補給代。揆以國體。已極萬萬屑越。況此閫彼營。非一非再。則有限財力。將何以區劃乎。臣於再昨冬。以慶尙右兵營蕩債之不當給代。有所陳達。畢竟雖未施行。臣之本意則蓋如此。右兵營旣已給代之後。嶺營尤不可異同。且只令蕩債。而不給其代。則嶺營其將殘敗。無復餘地。一雄藩之殘敗。關係非細。故前後覆奏。次第許施。今則已出究竟。而若使他道。視此爲例。或縱民上言。或因事登聞。復有蕩債給代等云云。則不可不一切防塞。亦不可無嚴加重究之道。以此出擧條申飭。何如。上曰。依爲之。出擧條命善曰。節使今月當差出矣。賜緞事。本是有方物謝恩。方物雖不入送。使名則以謝恩兼冬至使差出之意。分付該曹。何如。上曰。依爲之。出擧條上曰。吏判身𧏮。近果何如。命善曰。差勝云矣。上曰。吏判應參褒貶。何當爲之耶。命善曰。望前似難開坐云矣。上曰。參議屢經開政。必當鍊熟。至於參判。亦當善爲矣。命善曰。亞三堂只參政而已。初不管攝矣。徽之曰。參議只掌通淸矣。尙淳曰。昨日所下傳敎。以五六年內由用版紬。使之懸錄以入。而考其所用。則丙申一同三十疋。乙酉三十五同。己亥庚子初無所用矣。上曰。丙申以後。卽慈殿慈宮所進用。而其數夥然。此後則依尙衣院進排例爲之。可也。尙淳曰。本曹氷丁。必有中官手本。然後可以進排乎。上曰。依此爲之。浩修曰。長寧殿修改吉日。以今月二十一日。自禮曹推擇啓下。而殿官只有別檢一員。香祝陪往及移還安時執事分排。極爲苟艱。參奉有闕代。令該曹。口傳差出。不多日內。催促下送。何如。上曰。依爲之。出擧條熤曰。仁川府按覈御史李益運書啓。回下臣府。而宗臣家葬地掘移事。依道啓施行爲請矣。自臣府行關本道。使之擧行。而李益恢依律科治之意。亦爲一體。分付。至於金貞漢。則假托大臣之言。居間譸張之狀。殊涉可駭。不可不嚴繩。以懲日後。令本道各別科罪。何如。上曰。依爲之。出擧條上曰。新除宣傳官朴長憲。誰族乎。性源曰。文臣朴長卨之同姓云矣。上曰。有武技乎。昌運曰。非但有武技。亦多有文識。可合備郞之材矣。上曰。宣薦取才設行乎。性源曰。明當爲之矣。上曰。本曹貯闕。方有幾窠乎。性源曰。只有二十窠矣。命善曰。今番專用久勤宜矣。上曰。當窠中必以可用人差出。而無得踰次。可也。性源曰。見窠中西北武士當差各一人。而至於六道則無以分排矣。上曰。卿其從好爲之。命善曰。兵批窠闕。若是太略。與吏曹相議推移以用。好矣。上曰。吏批時闕爲幾窠乎。命善曰。姑未知爲幾窠矣。上曰。兵判政註。近漸鍊熟。今番都政。當善爲矣。性源曰。臣觸事生疎。安得善爲。不勝惶悶矣。命御史進前。益運進伏。上曰。仁川訟情。果何如。益運曰。招問兩隻。則新溪君家掘移事。當以依道啓施行。而金奉朝賀家請買山地事。果有往來牌子矣。上曰。山地形止。果何如。益運曰。觀其形止。則山之左右。皆是新溪君兄弟之塚。而奉朝賀家置塚。在於其後。蓋居民之必欲李塚之掘移者。以其家與塚之相近故也。上曰。置塚在於何年耶。益運曰。奉朝賀遭兄嫂喪時。置標云矣。上曰。旣是李山。則大臣置塚時。興溪君何不禁斷乎。益運曰。似是力不相敵。故姑令置之矣。上曰。營葬時塡壙事。果有是否。益運曰。此則已悉於營題矣。上曰。塚與民家相距幾何。益運曰。遠者爲七八十步。最近者爲十七步或二十六步矣。上曰。聞前畿伯言。則民皆離散云。然否。益運曰。最近民家四戶。稱以移接云矣。上曰。金貞漢果有所犯乎。益運曰。貞漢之假托大臣。中間作奸。果如所聞。固當請罪。而事係大臣。故不得請勘矣。上曰。大臣旣無所言。則何敢中間譸張乎。事甚痛駭。必勘其罪。然後在大臣亦有光明矣。命善曰。聖敎至當矣。寧與大臣而有訟隻之稱乎。此亦事係變怪矣。上曰。卿言果是矣。李益恢果侵虐居民乎。益運曰。果然矣。上曰。差遣御史之時。或以年少。不無爲慮。觀此書啓。果善爲按覈矣。命善曰。然矣。命益運先退。熤曰。金貞漢。以傳敎勘律乎。上曰。以筵稟書出。可也。上曰。洪守榮。殿座未罷前。卽爲肅拜事。連爲催促。彙鈺承命出。分付。上曰。守榮地處。與他有別矣。今此徐拜初仕。屢飭不出。此亦紀綱所在。焉敢若是。今又不出。則吏判旣是門長。當有論責。以此意嚴明。分付。彙鈺承命出傳。上曰。領相亦觀考試。仍命考券。宇鎭進讀試券。上曰。諸試官各言可否。徽之曰。今番所作。俱無疵病矣。考訖。命拆封。三上一鄭東浚。三上金載瓚洪履健。三下洪仁浩等。以次出榜。上曰。抄啓文臣欲爲付祿。果何如。命善曰。聖敎誠好矣。上曰。金載瓚講義居魁。製述居第二。深用嘉嘆。以記注言之。無出其右。向日摛文院講義所撰。卿等見之乎。命善曰。臣果見之。而實是稀才矣。上曰。金載瓚講製輒魁。可謂通才。而鄭東浚之製才。徐龍輔之講義。亦甚可尙矣。命善曰。果然矣。上曰。金載瓚近爲修史乎。熤曰。以渠母病。未得專意矣。命善曰。臣頃以陞六諸翰林。催促修史之意。陳達蒙允。已至累月。而尙無動靜。殊甚未安。況今瀛錄已完之後。尤不可一向濡滯。更加嚴飭。皆令不多日內修納。何如。上曰。各別申飭。可也。出擧條上曰。實錄何當告完耶。徽之曰。十餘日內。當訖役矣。上曰。洗草宴今月內當爲之耶。徽之曰。來月當設行矣。民始曰。頃承懿昭墓奉審之敎。而今直藥院。有難擧行矣。上曰。從後爲之。好矣。彦鎬曰。本閣貶坐。當爲設行。而一提學尙不上來。丙申年。雖無一員而開坐。此時謬例矣。上曰。然矣。弘文館貶坐。何以爲之乎。念祖曰。臣聞徐命膺言。則應敎以下。盡爲進參。而本館古錄。則崔昌大撰出。李宗城增演云矣。上曰。藝文館春秋館貶坐。久不設行。蓋褒貶單子。呈于政院。卽古例矣。念祖曰。果然矣。命退。諸臣以次退出。